b'\n_START_ARTICLE_\nJoseph Lister\n_START_SECTION_\nBiografija\n_START_PARAGRAPH_\nGim\xc4\x97 pasiturin\xc4\x8dioje \xc5\xa1eimoje. T\xc4\x97vas buvo optikas ir fizikas. Lank\xc4\x97 kvakeri\xc5\xb3 mokykl\xc4\x85, kurioje buvo mokoma gamtos moksl\xc5\xb3, kalb\xc5\xb3, matematikos. 1853 m. baig\xc4\x97 medicinos bakalauro studijas Londono universiteto koled\xc5\xbee. Po studij\xc5\xb3 prad\xc4\x97jo dirbti gydytoju universiteto ligonin\xc4\x97je. Nuo 1854 m. prad\xc4\x97jo dirbti Edinburgo karali\xc5\xa1koje ligonin\xc4\x97je, tapo \xc5\xa0kotijos Karali\xc5\xa1kosios medicinos draugijos nariu. Dirbo chirurgu. D\xc4\x97st\xc4\x97 Glazgo universitete. 1859 m. tapo Glazgo universiteto chirurgijos profesoriumi. Nuo 1869 m. Edinburgo universiteto Chirurgijos klinikos vadovas, o nuo 1877 m. vadovavo Karali\xc5\xa1kojo koled\xc5\xbeo Londone Chirurgijos klinikai. Nuo 1895 m. iki 1900 m. Londono karali\xc5\xa1kosios draugijos prezidentas. Dirbdamas Glazgo universitete, susipa\xc5\xbeino su Pranc\xc5\xabzijos mikrobiologo ir chemiko L. Pastero darbais, kuriuose teigta, kad maistas gali sugesti patekus anaerobin\xc4\x97ms infekcijoms. L. Pasteras pasi\xc5\xabl\xc4\x97 tris metodus kaip pa\xc5\xa1alinti mikroorganizm\xc5\xb3 sukeliam\xc4\x85 pavoj\xc5\xb3. D\xc5\xbe. Listeris eksperimentais patvirtino L. Pastero i\xc5\xa1vadas, \xc4\xafrod\xc4\x97, kad \xc5\xbeaizd\xc5\xb3 p\xc5\xabliavimo prie\xc5\xbeastis yra gyvi mikroorganizmai, patek\xc4\x99 \xc4\xaf j\xc4\x85 i\xc5\xa1 oro. Kovai su mikrobais jis 1865 m. pirm\xc4\x85 kart\xc4\x85 Glazgo ligonin\xc4\x97je panaudojo karbolio r\xc5\xabg\xc5\xa1t\xc4\xaf, nustat\xc4\x97 optimali\xc4\x85 jos koncentracij\xc4\x85 \xe2\x80\x93 3-5\xc2\xa0% ir sukombinavo special\xc5\xb3 keleto sluoksni\xc5\xb3 tvarst\xc4\xaf, kad prie \xc5\xbeaizdos neprieit\xc5\xb3 oras. S\xc4\x97kmingo gydymo rezultatus D\xc5\xbe. Listeris i\xc5\xa1spausdino 1867 m. moksliniame medicinos \xc5\xbeurnale The Lancet. D\xc5\xbe. Listeris rekomendavo prie\xc5\xa1 operacijas, j\xc5\xb3 metu chirurgams m\xc5\xabv\xc4\x97ti pir\xc5\xa1tines bei naudoti karbolio r\xc5\xabg\xc5\xa1t\xc4\xaf \xc5\xbeaizdoms bei medicinos instrumentams dezinfekuoti. Prad\xc4\x97jus taikyti \xc5\xa1ias priemones, labai suma\xc5\xbe\xc4\x97jo ligoni\xc5\xb3 mirtingumas po chirurgini\xc5\xb3 operacij\xc5\xb3. D\xc5\xbe. Listeris taip pat pasi\xc5\xabl\xc4\x97 originali\xc5\xb3 smegen\xc5\xb3 navik\xc5\xb3, girnel\xc4\x97s operacij\xc5\xb3.'